Zuma breek sy stilte oor ‘Guptagate’Jacob Zuma. Foto: GCIS “Dit is jammer dat sommige beamptes en lede van die publiek sover sal gaan om die name van kabinetslede te gebruik en te misbruik vir eie gewin,” het Zuma in ŉ verklaring gesê. “Ons doen ŉ beroep vir waaksaamheid en moedig ons amptenare wat toevertrou is met die bestuur van staatsinstellings om nie te swig voor die druk van mense wat name rondgooi nie … hulle moet onmiddellik enigiemand wat so optree aan hulle seniors en wetstoepassingsagentskappe rapporteer.” Mac Maharaj, Zuma se woordvoerder, sê die president het nie met enige regeringsbeampte gepraat of toestemming gegee om die landing van die Gupta’s se private vliegtuig op die Waterkloof-lugmagbasis te prosesseer of goed te keur nie. “Die verslag het bevind dat president Zuma se naam gebruik is om prosedure te verontagsaam. President Zuma het ŉ beroep gedoen op wetstoepassingsagentskappe om voort te gaan met enige nodige ondersoeke wat uit die verslag gespruit het.” Opposisiepartye was Woensdag woedend nadat Zuma nie ŉ parlementêre debat oor die kwessie bygewoon het nie. Zuma is in sy afwesigheid gekritiseer oor sy verhouding met die invloedryke Gupta-familie. Die volledige verslag oor die Gupta-familie se private vliegtuig wat op 29 April by die Waterkloof-lugmagbasis geland het, is Woensdag openbaar gemaak. Die landing het wyd kritiek ontlok.